Skoor. Uit my Koskas. | Resepte is slegs Riglyne. Kook Kreatief! | Bladsy 3
Brie en Bessies
Ek eet met my oe.
En as 'n bessie uitdagend op 'n stuk kaas kom flirt, is ek sommer dadelik rasend van die honger!
Gryp 'n brie of cammembert kaas uit die yskas – so 'n uur voor jy die gevriesde bessies uit die vrieskas haal.
Die kaas moet so drup en loop en praat met jou spoegkliere as jy dit deursny.
Neem 'n pan, en gooi 'n handvol bessies per eter in. 'n Groot lepel heuning oor die bessies, en al wat kort is die hitte wat die bessies moet ontvries en deurwarm maak.
Skep die bessies bo-op die kaas, en bedien met koue borrel-wyn. Voorgereg, nagereg, enige gereg. Ek is nie hier om vir jou te vertel nie, ek stuur jou net in die regte rigting…
Die bessies sal jy vind in die winkel se vrieskaste – neffens die roomyse. En as daar nie is nie, kan jy altyd jou stem dikmaak en aandring daarop.
Posted by Skoor op Maart 29, 2010 in Lekker maklike kos, Skoor kook oor!
Rys. Warm of Koud. Slaai
'n Ekstra koppie rys hoef nie drom toe te gaan as jy slim is nie!
Tommie het via egafrikaans.co.za vir my hierdie resep aangestuur. Ek het hom probeer, en dis 'n wenner. Ek het knoffel ook fyngemaak en bygevoeg. Wow, wat 'n heerlikheid.
Kap 2 medium uie grof, en braai in olyf olie en botter tot sag en wanneer dit net-net begin verbruin, gooi 'n teelepel paprika en 'n half teelepel growwe sout by. Haal van die hitte af.
Gooi 4 koppies GAAR basmatiese rys (of ander oorskiet rys, maar jy is crazy as jy nie basmatiese rys gebruik nie!) by die uie.
Sny 2 medium tamaties in blokkies en meng deur. 'n Handvol fyngekapte pietersielie en nog 'n teelepel paprika, en jy kan terugsit en knuppelpens raak.
Bedien warm of koud. Werk uitstekend met braaivleis. En die volgende dag is dit even better!!
Posted by Skoor op Januarie 12, 2010 in Lekker maklike kos
Casper de Vries het 'n paar jaar terug die SA publiek se aandag gevestig op stoute woorde wat in ons taal versteek is. Een hiervan was die woord poespas. Jip, asems is ingetrek, tantes het flou geval, en laerskool kinders het agter hulle handge gegiggel. Poespas, of deurmekaarspul, is presies wat ek die volgende nagereg resep noem. Maar ek wil nie so ver gaan om dit so te doop nie, en ons hou maar by die feit dat die Amerikaners dit 'Potting Soil Dessert' roep. En ja, dit lyk soos potgrond, maar smaak soos stoutwees!
Rasper 4 pakkies swart Oreo koekies – ek raak uitgerasper by die derde koekie, daarom help die vysel en stamper, of 'n dik Ziplock en 'n wynbottel om die koekies fyn te slaan.
Kry sommer die kinders om te help. Genade, dis after all hulle wat gaan smul!
Meng 2 pakkies Vanilla kitspoeding met 4 koppies melk, en wanneer dit lekker deurgemeng is, voeg jy 2 bakkies gladde, ongegeurde maaskaas by, en meng dit ook goed deur.
Neem 'n glasbak en bou lae: koekies, kitspoeding mengsel, koekies en eindig met koekies. Verkoel in die yskas, en val weg met mening!
Posted by Skoor op Oktober 29, 2009 in Lekker maklike kos
Vanaand se Resep
Vanaand MOET jy jou geliefde vat en uitgaan.
Omdat dit more Erfenis dag is. En ons het 'n Erfenis van LIEF WEES VIR DIE EEN WAARVOOR ONS LIEF IS.
Ek wil vir 'n oomblik vergeet van egbreuk, mishandeling, teistering, seerkry.
Gaan sit om 'n bak prawns, of oorkant 'n stuk tjoklitkoek, en vier die lewe. Doop 'n sushi in soya, of trek 'n kreef se stert uit sy lyf.
Omdat dit 'n voorreg is om te lewe. En omdat dit 'n voorreg is om te kan eet.
Posted by Skoor op September 23, 2009 in Lekker maklike kos
Nigella Lawson verskyn gelukkig nie te baie op my TV nie. Sy is nie goed vir die hart nie!
Maar noudie aand kom loer sy weer onder haar wimpers deur, met Kersversierings in die agtergrond (jip, ek se mos altyd die ingilse is nie lekker nie, en hier sien ek dit in September as 'n feit) en sy konkok daar 'n dekadensie wat ek net my eie MOES maak deur dit hier neer te sit vir anderdag se onthou…
Jare se dae terug, het ons mos net geweet van rys, vleis en aartappels. Rou vis gedoop in soya sou bloomers se rekke laat skiet het, en coke met rooiwyn in was iets wat net die Transvalers geken het. Dis nou nog so, alhoewel 'n reuse klomp van bo, afgetrek het, met die vreemde konkoksie nie agtergelaat nie!
'Neute' was amandels en salted coctail peanuts, en 'n pistachio het jou laat rondkyk of iemand dalk gehoor het hoe lelik jy praat toe jy die woord probeer uiter het! En ook net die ryk mense wat oorsee gereis het, sou daarvan in die huis he.
Nou kan jy ewe grend vir jou 'n pistachio fudge aanmekaar slaan, mense vermaak met jou uitspraak, en beindruk met jou vermoens. Jy moet net die regte bestanddele kry. Daar is niks soos om weg te breek van die ou resep fudge wat in elkgeval almal dieselfde proe nie! Al seg mense watookal, fudge is fudge is fudge. Maar NIE die ene nie…
Smelt 350g donkerder as donker, 70% ten minste, se sjokolade, saam met 'n blikkie kondensmelk en 30g botter. In 'n swaarboom pan natuurlik, terwyl jy roer en jouself weerhou om met jou vinger in die warm vloeistof te karring!
Neem 150g UITGEDOPTE pistachio neute, gooi dit in 'n sakkie, en kraak hulle met 'n wynbottel of 'n koekroller, sodat daar groot en klein stukkies rondspring. Moenie dit in 'n pulp voeter nie.
Sodra die sjokolade en botter lekker gesmelt is, roer die pistachio neute daarby in, en neem 'n foelie houer van omtrent 23cm, spuit vinnig met spray and cook, en druk die mengsel styf en eweredig daarin vas. Laat afkoel, en sit in die yskas om te stol.
Haal dit uit na 'n uur of 7, en merk die blokkies wat jy verlang daarin af. Buig die tinfoelie bak se kante om en dop die plak uit, en sny met 'n skerp mes die afgemerkte blokkies deur.
Kyk hoe lank kan jy vashou aan jou voorraad…
Posted by Skoor op September 8, 2009 in Lekker maklike kos
Dik sop teen die Winter se Byt
Lente is tradisioneel die tyd wat kieme heerlik kom nesmaak in mens en dier se lyf. Daarom moet jy voedsame, kiemdodende geregte eet so met die seisoenswisseling saam.
Die medisinale voordele van baie kruie en sommige speserye word oral besing, en hierdie sop/bredie/chowder is geen uitsondering nie.
Wees effe avontuurlustig en pak die resep met 'n klingel van oosterse klokkies om die enkels aan.
Neem 'n koppie lensies, kyk goed deur vir klippies, en spoel af. Gooi in 'n pot, saam met 1/2 teelepel borrie en 1/2 teelepel seesout. Gooi 3 koppies water by, en bring tot kookpunt.
Ontvel 'n groot tamatie, en sny fyn en gooi die helfde by die lensies. Sny 'n kwart groot butternut in blokkies, en voeg ook in die pot. Sit die deksel op, draai die hitte na prut, en doen binne 30 minute die volgende:
Verhit olie in 'n pan en voeg by: 1 teelepel mostert saadjies, 1/2 teelepel komynsaadjies, 1/2 teelepel koljander saadjies (maak die komyn en koljander effe fyner in 'n vysel en stamper), 1/4 teelepel chillievlokkies.
Wanneer die mostertsaadjies begin pop, voeg jy 'n opgehoopte teelepel fyngemaakte vars gemmer, en 'n opgehoopte teelepel fyngemaakte knoffel, asook 'n medium ui, fyn gesny, by die speserye. Roer aanmekaar oor laer hitte totdat die uie gaar is.
Sny twee hande vol spinasie in repe, en gooi dit in die lensie en butternut pot.
Krap die spesery pan se inhoud in die pot uit, roer versigtig deur sodat die butternut nie opbreek nie.